
„КОМПЛЕКСЕН ОНКОНОКОЛОГИЧЕН ЦЕНТЪР–БУРГАС” ЕООД
Акредитиран по Наредба № 18 на МЗ от 20.06.2005 г.   

Сертифициран по BDS ISO 45001-2018
Сертифициран по ISO 9001-2015    
Регистриран като Администратор на лични данни

ДО

ОБЩИНСКИ СЪВЕТ

БУРГАС

ДОКЛАДНА ЗАПИСКА

от проф. д-р Христо Бозов, д.м., 
управител на  „Комплексен онкологичен център - Бургас" ЕООД
ОТНОСНО: Даване на съгласие на „Комплексен онкологичен център–Бургас” ЕООД за закупуване на софтуер, с цел оптимизиране на процесите по регистрация и проследяване на онкоболни пациенти
УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,

Съгласно чл. 266 от Закона за лечебните заведения, Комплексният  онкологичен център е лечебно заведение, в което се извършват следните дейности:

1. Активно издирване, диагностика и лечение на лица с онкологични заболявания;

2. Периодично наблюдение, консултации и проследяване на болните с онкологични заболявания и преканцерози;

3. Регистрация и диспансеризация на болни с онкологични заболявания и преканцерози;

4. Създаване и поддържане на информационна база данни за преминалите лица с онкологични заболявания за нуждите на Националния раков регистър и националните медицински регистри;

5. Промоция и превенция на онкологичните заболявания;

8. Научноизследователска дейност в областта на онкологията;

……

13. Извършване на профилактика и скринингови програми за онкологичните заболявания.

Комплексният онкологичен център Бургас обслужва пациенти от територията на областите Бургас и Ямбол – с общ брой население 490 766 човека. Към настоящия момент регистрани за диспансерно наблюдение в КОЦ Бургас са 22 389 пациента, като за 2023 г. лечение е осъществено по 10 539 Клинични пътеки (КП) и 21 763 Амбулаторни процедури (АП). Показателни за интензитета на работа са отчетените само за първите пет месеца на тази година - КП - 4 376 и АП – 11 241. 

Регистрацията и връзката на пациентите, както до сега – основно по телефона или на място - е изключително труден и бавен процес, който силно контрастира с модерното оборудване и високото качество на медицинската услуга, предоставяна на пациентите на ЛЗ.

Затова след направено задълбочено проучване на практиките на други лечебни заведения беше взето решение за осигуряване на модерна система за регистриране и проследяване на пациентите на „КОЦ – Бургас“ ЕООД.

Системата ще позволи по-лесен – за пациентите и за персонала на ЛЗ и по-ефективен начин за регистрация на нови пациенти, за записване на часове за консултация и изследвания, както и за по-добра комуникация между отделните звена на ЛЗ, а и с други лечебни заведения.
Освен оптимизиране на процеса по регистриране на пациентите на място, новият софтуер ще позволи осъществяване на онлайн записване на час, автоматично актуализиране на реда на изчакване на всеки пациент в съответствие с динамиката на процеса и съответно - навременно известяване за промяна на записания час – при необходимост. Системата ще позволява и провеждане на дистанционни консултации с лекарите от лечебното заведение (в реално време и/или под формата на въпроси и отговори), онлайн индивидуално получаване на резултати от изследвания и прегледи – при спазване на Регламент (ЕС) 2016/679 (Регламент за защита на личните данни). Едновременно с това, въвеждането на подобен софтуер ще позволи създаване и поддържане на база данни.
Улесняването на записването за преглед в „Комплексен онкологичен център-Бургас“ ЕООД е от първостепенна важност за екипа на ЛЗ - предвид състоянието на нашите пациенти и изключително кратките срокове, в които трябва да бъдат предприети действия за диагностика и лечение на заболяването им. 

Заедно с това, създаването на база данни, която новият софтуер ще осигури - ще позволи извличане на справки и статистики, изготвяне на анализи, които да послужат за вземане на адекватни и навременни управленски решения. Това ще увеличи адаптивността и гъвкавостта в работата на лечебното заведение и ще доведе до оптимизиране на медицинските и икономически резултати от дейността му. 

Не на последно място, създаването на нови, по-лесни и бързи възможности за регистрация и проследяване на пациенти, които ще облекчат техния контакт с ЛЗ, ще доведе по естествен път до повишаване на удовлетвореността на пациентите и подобряване на имиджа на „КОЦ – Бургас“ ЕООД. 
Предвид гореизложеното и на основание чл. 25, т. 6 от Правилника за прилагане на закона за публичните предприятия  и чл. 12, ал. 1, т. 9 от Наредбата за условията и реда за упражняване правата на собственост в търговски дружества, участието в граждански дружества и сключването на договори за съвместна дейност от Община Бургас, предлагам Общински съвет – Бургас да вземе следното
Р Е Ш Е Н И Е

І. Дава съгласие „Комплексен онкологичен център–Бургас” ЕООД да закупи софтуер, с цел оптимизиране на процесите по регистрация и проследяване на онкоболни пациенти, на цена до 45 000 лв. без ДДС.
II. Управителят на „Комплексен онкологичен център–Бургас” ЕООД да предприеме необходимите действия по закупуване и имплементиране на софтуера.
III. На основание чл. 60, ал. 1 от Административно-процесуалния кодекс се допуска предварително изпълнение на решението, от страна на „Комплексен онкологичен център-Бургас” ЕООД, тъй като това обуславя защита на важен обществен интерес, свързан с предоставянето на качествена услуга по здравеопазване на гражданите на Община Бургас.

С УВАЖЕНИЕ:
УПРАВИТЕЛ НА 

„КОЦ-БУРГАС” ЕООД:

…….................................

(проф. д-р Христо Бозов)

